Mogens Nørgård Pedersen (KRF), 2003-05-26:
Det er nedslående læsning i den regionalpolitiske redegørelse: befolkningen vælger at bosætte sig i de store byer og i deres opland, mens udkantsområderne oplever en befolkningsmæssig tilbagegang.
En fortsat afvandring fra yderområderne vil føre til, at disse områder vil gå en yderst perspektivløs fremtid i møde.
Det bliver et spørgsmål om afvikling frem for udvikling, og det er derfor vigtigt, at staten er med til at skabe nogle rammebetingelser, der tilskynder folk til at bo og arbejde i yderområderne, så hele Danmark er beboet.
I regeringsgrundlaget ønsker regeringen, at alle områder af landet bliver attraktive områder for udvikling og bosætning, således at der kan ske en geografisk spredning af befolkningen og den økonomiske aktivitet, og i Kristeligt Folkeparti vil vi gerne fastholde regeringen på den målsætning. Når det gælder bosætning i yderområderne, har regeringen bebudet et lovforslag om et højere transportfradrag for personer, der bor i yderområder, og det finder vi positivt.
Men når det gælder om at give nogle muligheder for erhvervsudvikling i yderområderne, mener vi, at regeringen har gjort alt for lidt.
Vi ved, at det er svært at optage lån i yderområderne, så det er svært for erhvervslivet at skaffe den belåning, der er nødvendig for, at det kan udvikle sig.
Derfor er det vigtigt, at vi også sikrer, at der er mulighed for at låne penge til erhvervsudvikling i yderområderne.
Det samme gælder med hensyn til iværksættere.
Der kan være en god idé i at samle butikscentrene og centralisere, fordi der er nogle besparelser i det, men det må ikke gå ud over den udvikling, som bør ske i yderområderne, også på iværksætterområdet. Regeringen målretter over de kommende 3 år 60 mio. kr. fra de regionale midler til nye vækstinitiativer i udkantsområderne.
25 mio. kr. af den eksisterende pulje vil blive brugt til at forbedre vilkårene i de områder, hvor fiskeriet er i tilbagegang, og der skal endvidere etableres særlige regionale vækstmiljøer i udkantsområderne. Kristeligt Folkeparti har i sit seneste finanslovoplæg foreslået, at der afsættes ekstra 100 mio. kr. om året til statslig medfinansiering af EU-godkendte projekter og andre regionale projekter til støtte for udkantsområderne, herunder transportstøtte til småøerne.
Vi glæder os naturligvis også over, at der er sat fokus på udflytning af arbejdspladser, herunder statslige arbejdspladser.
Derfor skal man fortsat fokusere på udflytning af arbejdspladser, og i den forbindelse er det også vigtigt, at der lægges statslige arbejdspladser ud i netop de områder, hvor der virkelig er behov for en saltvandsindsprøjtning.
Det er også vigtigt for os, at der fortsat er fokus på konsekvensvurderingen af den regionalpolitik, som bliver ført, og det vil vi fortsat være med til.
Sidste år vedtog Folketinget forslag til vedtagelse nr. V 73, hvor det bl.a. pålægges regeringen hvert år at fremlægge en redegørelse for udviklingen i lokalisering af statslige arbejdspladser.
Jeg kunne godt tænke mig at få at vide, hvordan det går med at få gennemført den del af vedtagelsen.
Er det noget, man arbejder videre med i regeringen?
Når vi samtidig ser, at flere ministerier er på banen med ønske om større kommuner med mindst 30.000 indbyggere,
er det svært at bevare optimismen på udkantsområdernes vegne.
Vi synes, det er vigtigt, at regionalpolitiske dimensioner inddrages, når regeringen stiller spørgsmål om eventuelle kommunesammenlægninger, for det kan også være med til at skubbe udviklingen i yderområderne i den forkerte retning, så nogle yderområder bliver yderyderområder, og det vil vi være meget opmærksomme på ikke sker.